F’operazzjoni deskritta bħala delikata, il-Pulizija mill-Iskwadra ta’ Kontra d-Droga sabu sitt kilogrammi droga kannabis, f’residenza ta’ Sqalli f’San Ġiljan. Kilo droga kienet fil-pussess tar-raġel fir-residenza tiegħu. Ir-raġel, Rosario Caruso, għandu 41 sena u twieled Katanja. Ħames kilogrammi oħra nstabu f’moħba ftit ‘il boghod mir-residenza, f’Pender Place. Dwar dan il-każ il-pulizija arrestat żewġ persuni oħra. tvm.com.mt jinsab infurmat li din il-qabda sostanzjali ta’ droga hi riżultat ta’ xhur ta’ sorveljanza mill-Pulizija li ma rħietx għajnejha minn fuq l-Isqalli li f’Settembru li għadda kien tressaq il-Qorti akkużat li mporta u ttraffika l-kannabis u l-kokaina. Dakinhar Rosario Caruso kien wieġeb li mhux ħati tal-akkużi miġjuba kontrieh u għal xi żmien nżamm arrestat il-ħabs. Id-droga kienet instabet b’kumbinazzjoni f’xaft minn ħaddiem li għall-ewwel ħaseb li kienu boroż tal-iskart u li mbagħad meta ġieħ suspettat u sejjaħ lill-Pulizija, irriżulta li kienet moħba b’sitt kilo haxixa u kwazi nofs kilo kokaina. Fl-appartament tal-Isqalli mbagħad, li jagħti għall-istess xaft, il-Pulizija sabu bagalja li kien fiha droga lesta biex tkun traffikata u droga oħra f’partijiet oħra tal-appartament. F’każ separat, tfittxija f’appartament fil-Qawra wasslet għas-sejba ta’ ħaxixa tal-kannabis u diversi oġġetti relatati mat-traffikar tad-droga. Il-Pulizija qalet li 4 persuni mistennija jitressqu l-Qorti fil-jiem li ġejjin. Dawn is-sejba saret ġimgħa wara li l-Pulizija sabu żewġ kilogrammi droga kannabis f’vettura li waqqfu f’San Pawl il-Baħar. Dakinhar il-Pulizija arrestat żagħżugħ ta’ 28 sena li kien waħdu fil-karozza. U fil-bidu ta’ dan ix-xahar, il-Pulizija kissru ċirku ta’ traffikar ta’ droga lejn Malta minn Sqallija meta gew arrestati tliet Sqallin f’Paceville. Claudio di Bella ta’ 30 sena, Alfio Strano ta’ 48 sena u Fernando Rubino ta’ 54 sena kollha minn Katanja kienu għadhom kemm waslu Malta minn Sqallija. Fil-Qorti, l-Isqallin kienu wieġbu li mhumiex ħatja li mpurtaw id-droga f’Malta. Huma ma ngħatawx il-ħelsien mill-arrest u ntbagħtu fil-Faċilità Korrettiva ta’ Kordin.